กรมประชาสัมพันธ์ พร้อมถ่ายทอดสดงานพิธีวางศิลาฤกษ์แท่นฐานพระบรมราชานุสาวรีย์ รัชกาลที่ 9
พลโท สรรเสริญ แก้วกำเนิด อธิบดีกรมประชาสัมพันธ์ กล่าวภายหลังตรวจศูนย์ปฏิบัติการถ่ายทอดสดงานพิธีวางศิลาฤกษ์แท่นฐานพระบรมราชานุสาวรีย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ว่า กรมประชาสัมพันธ์วางรูปแบบการดำเนินงานก่อนพิธีดังกล่าวจะเริ่มขึ้น โดยดำเนินการเผยแพร่รายละเอียดเกี่ยวกับอุทยานเฉลิมพระเกียรติฯ ตั้งแต่ที่มาที่ไป มีประโยชน์ต่อประชาชนอย่างไร เพื่อให้ประชาชนรับรู้ในวงกว้างก่อนหน้านี้ ขอเชิญชวนพสกนิกรร่วมรับเสด็จ พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ทรงประกอบพิธีวางศิลาฤกษ์แท่นฐานพระบรมราชานุสาวรีย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ อุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันที่ 5 ธันวาคม 2564 เวลา 16.00 น.สำหรับประชาชนที่ไม่ได้มาร่วมงาน สามารถรับชมการถ่ายทอดสดผ่านสถานีวิทยุโทรทัศน์แห่งประเทศไทย (NBT) กดหมายเลข 2 สถานีวิทยุกระจายเสียง FM 92.5 และเฟซบุ๊กไลฟ์กรมประชาสัมพันธ์ โดยผู้ชมจะได้สัมผัสเหมือนได้มาร่วมงาน จากการรายงานสดจากจุดต่างๆ ครอบคลุมทั่วงาน รวมทั้งจะเผยแพร่ภาพความประทับใจวันแห่งประวัติศาสตร์นี้อีกด้วย ทั้งนี้จะเริ่มตั้งแต่เวลา 14.00 น. จนสิ้นสุดพิธี